**STRATEGIA DE ADVOCACY A ABRM**

|  |  |
| --- | --- |
| Argument |  |
| Analiza situaţiei |  |
| Starea actuală |  |
| Scurt istoric al ABRM |  |
| Analiza performanţelor |  |
| Definirea problemei |  |
| Analiza SWOT |  |
| Studiu |  |
| Scopul şi obiectivele strategiei |  |
| De ce este nevoie de o strategie de advocacy |  |
| Obiectivele |  |
| Publicul-ţintă al ABRM |  |
| Tehnici şi instrumente utilizate în advocacy |  |
| Activităţi de relaţii publice |  |
| Evaluarea strategiei |  |

Manualul operaţional de politici şi proceduri al Asociaţiei Bibliotecarilor din Republica Moldova a fost aprobat de Consiliul de administrare al ABRM, prin procesul-verbal din 16 septembrie 2016.

Acest document a fost elaborat în cadrul Proiectului *În obiectiv – advocacy pentru bibliotecari*, implementat de ABRM, susţinut de Programul *Novateca* / IREX Moldova.

Acest material poate fi distribuit în baza termenelor şi condiţiilor stabilite de licenţa *Creative Commons Atribuire – Distribuire în condiţii identice 3.0 sau ulterioară*.

**Abrevieri**

IFLA – The International Federation of Library Associations and Institutions (Federaţia Internaţională a Asociaţiilor şi Instituţiilor Bibliotecare)

BSLA – Building Strong Library Association (Consolidarea unei asociaţii puternice pentru biblioteci)

ABRM – Asociaţia Bibliotecarilor din Republica Moldova

BE – Biroul executiv

CA – Consiliul de administrare

CBN – Consiliul Biblioteconomic Naţional

CPAF – Comisia politici, advocacy şi fundrising

CFPC – Comisia formare profesională continuă

CMP – Comisia management şi parteneriat

CC – Comisia comunicare

CCI – Comisia cultura informaţiei

CCTL – Comisia consolidare teritorială şi leadership

CT1 – Comitetul tehnic nr. 1

SPCI – Secţia de profil catalogare şi indexare

SPPTB – Secţia de profil procese tehnologice de bibliotecă

SPITI – Secţia de profil informatizare şi tehnologii informaţionale

SPE – Secţia de profil evaluare

SPED – Secţia de profil etică şi deontologie

SRZN – Secţia regională Nord

SRZS – Secţia regională Sud

SRZC – Secţia regională Centru

SBP – Secţia biblioteci publice

SBU – Secţia biblioteci universitare

SBS – Secţia biblioteci specializate

SBCSP – Secţia biblioteci de colegiu şi şcoli profesionale

SBS – Secţia biblioteci şcolare

SNB – Sistemul Naţional de Biblioteci

APL – Administrarea publică locală

ARGUMENT

*Strategia de advocacy a Asociaţiei Bibliotecarilor din Republica Moldova* reprezentă nevoia de avansare a bibliotecarilor în comunităţile lor. Documentul tinde să asiste atât bibliotecarii în activităţile de relaţionare ale ABRM cu alte instituii, inclusiv ONG-uri, cu autorităţile publice, cu factorii de decizie din diverse domenii, cât şi bibliotecile cu care interacţionează. Strategia poate fi un instrument util prin care asociaţia poate comunica cu mediul public, pentru că oferă un set de masuri ce stabilesc modalităţile optime prin care asociaţia ar putea să influenţeze factorii de decizie pentru dezvoltarea sau ajustarea politicilor publice şi a legilor conexe domeniului biblioteconomic.

În scopul de a concentra şi de a fortifica eforturile comune ale tuturor membrilor Asociaţiei, *Strategia de advocacy a Asociaţiei Bibliotecarilor* susţine ideea că iniţiativele, campaniile de advocacy lansate la nivel local sau la cel central, ce vizează domeniul biblioteconomic, trebuie să fie centrate pe membrii comunităţii pentru a-i ajuta să-şi înţeleagă puterea şi să o folosească pentru a participa efectiv la luarea deciziilor publice în interesul bibliotecilor şi al utilizatorilor săi.

ANALIZA SITUAŢIEI

STAREA ACTUALĂ

Asociaţia Bibliotecarilor din Republica Moldova (ABRM) este cea mai reprezentativă asociaţie profesională pentru cei peste circa 4000 de bibliotecari parte a Sistemului Naţional de Biblioteci din ţară. Asociaţia a fost constituită în anul 1991 prin decizia Conferinţei de constituire a acesteia, din 14 noiembrie 1991. La 10 iunie 1992 a fost emisă Hotărârea nr. 393 a Guvernului Republicii Moldova *Cu privire la înregistrarea Statutului Asociaţiei Bibliotecarilor din Republica Moldova*. În prezent, ABRM întruneşte peste 1700 de membri individuali şi colectivi, aceştia reprezentând biblioteci naţionale, specializate, publice, universitare, din licee, şcoli, colegii etc.

Asociaţia prin iniţiativele sale apreciază şi încurajează colegii printr-un dialog constructiv, contribuind la coeziunea profesională şi la promovarea rolului bibliotecarului în dezvoltarea comunităţilor; respectă ideile, viziunile breslei profesionale cu echitate şi fără discriminare pe criterii de gen, vârstă, etnie, religie, stare socială, conduitele fiind în acord cu standardele profesionale; manifestă un comportament bazat pe încredere, altruism, onestitate, sinceritate, corectitudine, seriozitate şi loialitate, promovează prestigiul profesiei de bibliotecar.

Asociaţia reuneşte persoane fizice şi juridice care prin profesie, atribuţii si preocupări sunt implicate sau susţin profesia de bibliotecar, dezvoltarea biblioteconomiei şi a ştiinţelor informării şi documentării.

În cadrul ABRM există membri *ordinari* şi *membri de onoare* ai ABRM. Admiterea membrilor ordinari se face de către Consiliul de administrare al ABRM prin majoritatea simplă de voturi în baza prevederilor statutare. Membrii de onoare ai ABRM pot deveni persoane care au avut un aport considerabil în domeniul biblioteconomiei sau la dezvoltarea ABRM. Aceştia sunt aleşi de Consiliul de administrare al ABRM la recomandarea:

a) membrilor ABRM (cel puţin 1/3 din membrii ABRM),

b) membrilor Consiliului de administrare al ABRM (majoritatea simplă) sau

c) preşedintelui ABRM, dacă pentru această hotărâre au votat 2/3 din membrii Consiliului de administrare al ABRM (detalii vezi *Manualul operaţional de politici şi proceduri al Asociaţiei Bibliotecarilor din Republica Moldova*).

Structura de conducere a ABRM este formată din organe cu atribuţii clar definite:

* Adunarea Generală care este organul suprem de conducere al ABRM. Aceasta are atribuţii decizionale. Adunarea Generală se convoacă în şedinţe ordinare o dată la trei ani (pe perioada mandatului organelor de conducere ale ABRM) sau cu ocazia prezentării raportului de activitatea şi alegerii unui nou Consiliu de administrare al ABRM şi preşedinte al ABRM, iar în caz de necesitate, în şedinţe extraordinare.
* Consiliul de administrare este organul de conducere între doua adunări generale, se întruneşte semestrial şi este alcătuit din 21 de membri şi membri supleanţi.

Activitatea Asociaţiei este condusă prin directorul executiv al ABRM, care este angajat prin concurs şi are următoarele atribuţii: desfăşoară activitatea operativ-managerială cotidiană a organizaţiei şi conduce activitatea Biroului executiv; emite / semnează ordine, instrucţiuni, regulamente, dispoziţii, încheie acte de colaborare, contracte, fişe de post etc.; numeşte în funcţie / eliberează şi gestionează angajaţii şi voluntarii organizaţiei;

Comisiile profesionale sunt constituite pe domenii de activitate, în funcţie de necesitările şi tendinţele de dezvoltare ale bibliotecilor. Ele formulează documente de politici publice şi organizaţionale, însoţite de recomandări de acţiune. Membrii comisiilor sunt membri ai Asociaţiei, membri asociaţi şi experţi de specialitate. La nivelul Asociaţiei funcţionează comisii profesionale în domenii precum: Automatizare şi informatizare; Comunicare; Formare şi dezvoltare profesională continuă; Legislaţie, fundrising şi politici în domeniul biblioteconomic, Evaluare etc.

De la înfiinţarea ei, activitatea Asociaţiei a fost orientată spre obiective ce contribuie atât la formarea şi dezvoltarea profesională a bibliotecarilor, cât şi la consolidarea capacitaţii ei organizaţionale şi parcurgerea noilor etape de evoluţie. Principalele direcţii de acţiune vizează: protejarea şi promovarea statutului social şi a prestigiului profesiei de bibliotecar; elaborarea de strategii, proiecte pentru politici publice şi programe în domeniul cultural, educaţional şi informaţional; constituirea de comisii profesionale dedicate unor activităţi, servicii, programe şi proiecte de biblioteca; promovarea normelor, criteriilor şi tehnicilor moderne de management şi a activităţilor specifice de bibliotecă; promovarea programelor de formare şi perfecţionare în domeniile biblioteconomiei şi ştiinţei informării şi domeniilor conexe; asigurarea de competenţe profesionale şi de specializări certificate în calitate de organism acreditat; *Strategia de advocacy a ABRM* tocmai se bazează pe studierea nevoilor utilizatorilor şi elaborarea de politici publice privind serviciile de bibliotecă; participarea reprezentanţilor Asociaţiei la evaluarea profesională a personalului din bibliotecile parte a SNB; participarea Asociaţiei în calitate de iniţiator sau partener la elaborarea, modificarea şi corelarea reglementărilor legislative în domeniu.

Conform *Strategiei de dezvoltare a Asociaţiei Bibliotecarilor din Republica Moldova* pentru 2014-2018 una din direcţiile de bază reprezintă iniţierea demersurilor de advocacy pentru profesia de bibliotecar şi a instituţiei bibliotecare. Aceasta constituie creşterea capacităţii ABRM de a deveni partener strategic al APL şi APC; desfăşurarea campaniilor de lobby şi advocacy pentru promovarea domeniului şi profesiei; consolidarea capacităţilor de autofinanţare (fundrising) şi promovarea comunicării profesionale între bibliotecile din RM şi din străinătate.

SCURT ISTORIC AL ABRM

Năzuinţa de consolidare a comunităţii profesionale a bibliotecarilor a fost realizată la Conferinţa bibliotecarilor din 14 noiembrie 1991, prin decizia căreia a fost constituită Asociaţia Bibliotecarilor din Republica Moldova (ABRM) la iniţiativa unor profesionişti de forţă din domeniul biblioteconomiei, printre care: Alexe Rău, Ludmila Corghenci, Tatiana Costiuc, Vera Osoianu. Ulterior, fondarea Asociaţiei a fost oficializată la 10 iunie 1992 prin emiterea Hotărârii Guvernului Republicii Moldova nr. 393 *Cu privire la înregistrarea Statutului Asociaţiei Bibliotecarilor din Republica Moldova*.

Pentru primul mandat în conducerea asociaţiei votul de încredere a fost acordat dnei Claudia Balaban (1992-1996), director al Bibliotecii Naţionale pentru Copii „Ion Creangă”, care a dat tonul activităţii Asociaţiei, depunând eforturi enorme pentru crearea unei platforme solide pe care avea să se sprijine activitatea ABRM. Incontestabile sunt şi meritele următorilor preşedinţi ai ABRM: Alexe Rău (1996-2000), Lidia Kulikovski (2000-2004) şi Ludmila Costin (2004-2012), care au contribuit la consolidarea capacităţii organizaţionale a Asociaţiei, la desfăşurarea unor activităţi profesionale de calitate, la soluţionarea unor probleme stringente ale bibliotecilor şi bibliotecarilor, reuşind să influenţeze şi să modifice adeseori mersul evenimentelor.

Iniţial, activitatea Asociaţiei a fost organizată pe domenii prioritare de activitate, fiind instituite şase comisii profesionale specializate: Ocrotire a patrimoniului de carte; Relaţii interne şi externe; Dirijare, automatizare şi tehnologie; Pregătirea şi perfecţionarea cadrelor; Probleme juridice şi social-economice. Structura organizaţională a Asociaţiei s-a concretizat în timp, ulterior activând nouă comisii specializate: Cadrul de reglementare şi protecţie socială; Formare profesională continuă, etică şi deontologie; Relaţii internaţionale şi activităţi de fundraising; Informatizare şi tehnologii informaţionale; Catalogare şi indexare; Cultură informaţională; Standardizarea activităţii de bibliotecă; Management şi marketing; Activitate editorială.

În scopul de a spori relevanţa comunicării profesionale şi soluţionarea problemelor specifice unor tipuri concrete de biblioteci, în anul 2006, în cadrul Asociaţiei au fost constituite patru secţii pe tipuri de biblioteci: Biblioteci publice, Biblioteci universitare şi specializate, Biblioteci de colegii şi Biblioteci şcolare. Paralel cu comisiile de profil, ABRM a instituit trei secţii zonale: zona Nord, zona Centru, zona Sud.

Membrii ABRM s-au întrunit periodic în reuniuni profesionale naţionale, în cadrul cărora au fost puse în discuţie problemele stringente ale bibliotecarilor şi bibliotecilor din ţară şi s-au promovat direcţii noi de dezvoltare în domeniu. Reuniunile de amploare ale ABRM care au contribuit la amplificarea rolului, locului bibliotecii şi a Asociaţiei profesionale în societate au fost diverse întruniri profesionale, printre care conferinţe, seminare, ateliere etc.

Actualmente ABRM întruneşte membri individuali şi colectivi, aceştia reprezentând întreg sistemul naţional de instituţii informaţional-bibliotecare: biblioteci naţionale, specializate, publice, universitare, din licee, şcoli, colegii etc. Printre cele mai importante sarcini ale ABRM pe care şi le-a asumat Asociaţia au fost democratizarea şi perfecţionarea dirijării activităţii bibliotecilor, coordonarea eforturilor bibliotecarilor şi impulsionarea potenţialului lor profesional şi de creaţie, amplificarea statutului social şi prestigiului profesiei de bibliotecar, aprecierea semnificaţiei sociale a activităţii bibliotecilor, apărarea drepturilor bibliotecarilor, ameliorarea condiţiilor lor materiale şi sociale, precum şi stabilirea relaţiilor dintre bibliotecarii din R. Moldova şi din străinătate, asigurarea participării lor la organizaţiile similare internaţionale (IFLA, INTAMEL). Toate acestea pot fi regăsite în activităţile susţinute de Asociaţie pe parcursul celor peste 20 de ani de existenţă.

În scopul organizării productive, ABRM şi-a modelat un management organizatoric intern bazat pe o structură eficientă, ceea ce i-a permis să îşi identifice o strategie alternativă pentru domeniul bibliotecilor faţă de cea promovată de stat. Pe lângă Consiliul de administrare şi Biroul executiv, ABRM a iniţiat şi câteva comisii, printre acestea se numără: Comisia activitate editorială; Comisia relaţii internaţionale şi activităţi de fundraising; Comisia cultură informaţională; Comisia formare profesională continuă, etica şi deontologie; Comisia informatizare şi tehnologii informaţionale; Comisia cadrul de reglementare; Comisia protecţie socială; Comisia management şi marketing şi Comisia catalogare şi indexare. Ariile asupra cărora au fost create comisiile denotă problemele cu care se confruntă domeniul biblioteconomic, precum şi subdomeniile ce mereu trebuie supravegheate pentru o dezvoltare mai bună.

Constituirea ABRM a reprezentat o punte de comunicare profesională în demersurile sale de iniţiative ale politicilor publice dintre comunitatea bibliotecară şi Ministerul Culturii. Printre acţiunile ABRM care au contribuit la elaborarea cadrului normativ al bibliotecilor amintim: oferirea propunerilor de îmbunătăţire a situaţiei din domeniul bibliotecilor, elaborarea declaraţiilor privind urgentarea anumitor acţiuni, prezentarea avizelor referitoare la mai multe proiecte de legi care au în vizor bibliotecile. Totodată, ABRM a reuşit să susţină acţiuni de nivel internaţional privind colaborarea asociaţiilor similare – aderarea la IFLA, EBLIDA, precum şi la Asociaţia Bibliotecarilor din România şi Asociaţia Naţională a Bibliotecarilor şi Bibliotecilor Publice din România. Totuşi, formula strategică a unei asociaţii obşteşti nu a fost una deplină şi suficientă pentru a susţine plenar rezolvarea problemelor complexe şi plenitudinea iniţiativelor bibliotecarilor.

Biblioteconomia Republicii Moldovei, prin implicarea directă a ABRM, a reuşit să coaguleze politici şi un cadru de reglementări juridice după ’90, oferind un spectru amplu de linii directoare, acte legislative specifice şi tangenţiale de bibliotecă. Bibliotecile au funcţionat şi anterior, deşi doar în baza unor acte legislative „politizate” ce reglementau fragmentar domeniul. Astfel, la începutul anilor ’90, s-a reiterat imperios, atât la nivel internaţional, cât şi naţional, necesitatea elaborării *Legii cu privire la biblioteci*, au urmat şi alte acte normative reglementatoare.

ANALIZA PERFORMANŢELOR

De la constituire şi până în prezent ABRM a abordat probleme de importanţă vitală pentru activitatea prodigioasă a bibliotecilor şi bibliotecarilor. Obiectivul de bază al ABRM a fost mereu ridicarea statutului social şi a prestigiului profesiei de bibliotecar, determinarea semnificaţiei sociale a activităţii bibliotecilor şi apărarea drepturilor bibliotecarilor. Pe parcursul întregii sale activităţi, ABRM a depus eforturi substanţiale de sensibilizare a societăţii şi factorilor de decizie în vederea ameliorării imaginii şi statutului social al bibliotecarului şi bibliotecii, creării condiţiilor adecvate de muncă pentru ca bibliotecarul să poată face faţă rolului său complex în procesul de edificare a Societăţii Informaţiei.

Formarea ABRM este considerată şi ca o reformă biblioteconomică. Fiind o organizaţie nonguvernamentală, a reuşit să unească eforturile a peste 1500 de bibliotecari membri pentru susţinerea statutului profesional şi social al bibliotecarului, promovarea şi încurajarea persoanelor care se preocupă de problemele bibliologiei, informării şi documentării. Această organizaţie, având un scop obştesc, a conferit primordialitate şi unicitate realizărilor bibliotecarilor.

Însă cel mai important este că ABRM şi-a focalizat eforturile pe principiile democratice, libertatea bibliotecarilor şi a reuşit să îşi manifeste disponibilităţile creative şi spiritul de iniţiativă pentru comunitatea bibliotecară. Anul 1991 a avut semnificaţii multiple pentru domeniu, iar pentru bibliotecari a fost un pas important. Aceasta deoarece pentru prima dată a fost sesizat faptul că bibliotecile au un rol deosebit în societate. Astfel, ABRM a contribuit la ridicarea statutului social şi a prestigiului profesional al bibliotecarilor obţinând înregistrarea sa oficială.

În acest sens, ABRM a întreprins diverse demersuri, intervenţii, cereri, reclamaţii către toţi decidenţii (ministere de resort, Guvern, Preşedinţie, Sindicat, Comisia cultură, educaţie, cercetare, tineret, sport şi mass-media a Parlamentului etc.) în vederea soluţionării problemelor ce se impuneau imperios la moment, marea majoritate reoferindu-se la: salarizare, finanţarea bibliotecilor, constituirea sau lichidarea bibliotecilor, informatizarea etc.

În perioada ce s-a scurs după declararea Independenţei Republicii Moldova, ABRM s-a implicat prin elaborarea unui sistem complex de acte juridice în domeniu, remarcabil fiind caracterul tehnologic în care acestea au apărut, demonstrând o succesiune organică şi logică a demersurilor de advocacy.

Primul act important elaborat imediat după 27 august 1991 a fost *Modelul strategic al Sistemului Naţional de Biblioteci (MSSNB)*, document aprobat prin Hotărârea din 27 decembrie 1991 a Colegiului Ministerului Culturii şi Cultelor al Republicii Moldova. Acesta a fost „documentul fundamental pentru tot sistemul [de biblioteci] de reglementări”. Amintim că printre autorii elaborării acestui concept se numără membrii activi ai ABRM: A. Rău, E. Martin, L. Corghenci, T. Costiuc, C. Balaban ş.a. Conform tendinţelor europene, modelul a trasat liniile directoare pentru dezvoltarea bibliotecilor din Republica Moldova, impulsionând elaborarea de legi care au schimbat cursul bibliotecilor din ţară. *Modelul strategic* preciza structura Sistemului Naţional de Biblioteci: biblioteci cu funcţii naţionale, biblioteci din instituţiile de învăţământ; biblioteci specializate; biblioteci publice – toate formând o reţea unică, organizată după principiul teritorial-departamental.

Menţionăm că pentru realizarea practică a reformei au fost elaborate de către autorităţile centrale, împreună cu ABRM, un şir de acte normative printre care: *Cu privire la reorientarea completării fondurilor şi excluderea publicaţiilor superflue, depăşite moral, nesolicitate de cititori şi care nu ţin de profilul de activitate al bibliotecilor publice* (1991); *Despre revenirea la Clasificarea Zecimală Universală a publicaţiilor intrate în biblioteci* (1991); *Despre reaşezarea organizatorică a bibliotecilor publice din Republica Moldova* (1991), *inclusiv Regulamentul-cadru de organizare şi funcţionare a bibliotecilor publice din Republica Moldova* (1991) *şi Normativele de organizare şi funcţionare a bibliotecilor publice din Republica Moldova* (1995).

Documentul juridic major care a reieşit din *Modelul strategic* a fost *Legea cu privire la biblioteci*, ce a intrat în vigoare la 12 ianuarie 1995, după publicarea acesteia în *Monitorul Oficial*. Adoptarea legii se datorează eforturilor făcute de către autorii legii, A. Rău şi E. Martin, aceasta constituind primul act legislativ important elaborat după declararea Independenţei de stat a Republicii Moldova. Această lege a întrunit atât cerinţele europene, cât şi specificul biblioteconomiei autohtone din acea perioadă. Considerăm, totodată, justificată remarca autorului A. Rău cu privire la finalitatea pe care a cuprins-o această lege, şi anume: (1) ocrotirea de către stat a instituţiei bibliotecare şi (2) garantarea cetăţenilor de a avea acces la colecţiile de bibliotecă.

Ulterior pe agenda legislativă a ABRM au fost mai multe acte normative printre care: *Regulamentul Depozitului legal de publicaţii*,fiind adoptat la 2 iulie 1997, prin Hotărârea Guvernului nr. 610. La 20 aprilie 2000 cadrul de reglementare ce viza *Depozitul legal* a fost modificat conceptual, prin anularea stipulărilor anterioare şi aprobarea unei alte legi ce reglementa acest domeniu şi anume *Legea cu privire la activitatea editorială,* iar mecanismul de difuzare a exemplarelor de fiind prevăzute în *Regulamentul de funcţionare a Depozitului legal în Republica Moldova*.

Un alt act normativ care a completat reglementarea juridică a politicilor în domeniul bibliotecii cu referire la depozitul legal a fost Codul contravenţional al Republicii Moldova, acesta stipulând încălcarea modului de predare a exemplarelor Depozitului legal, distrugerea sau deteriorarea intenţionată a fondului bibliotecii. Totodată, o altă lege aferentă domeniului biblioteconomic este *Legea învăţământului din Republica Moldova*, adoptată în 1995, ulterior *Codul educaţiei al Republicii Moldova*, care a oferit soluţii bibliotecilor din cadrul învăţământului. La iniţiativa ABRM, multiple ajustări au fost propuse pe parcursul ultimilor ani. Astfel, bibliotecile din învăţământ sunt parte integrantă a sistemului de învăţământ şi participă la activitatea didactică, cultural-educativă, de cercetare şi perfecţionare. Bibliotecile contribuie, prin mijloace specifice, la procesul de instruire, formare şi cercetare ce se desfăşoară în instituţia de învăţământ. Bibliotecile din instituţiile de învăţământ pot crea consorţii pentru achiziţia partajată şi utilizarea în comun a surselor documentare (baze de date, reviste electronice). La nivel naţional pot fi organizate biblioteci şcolare virtuale cu funcţii de e-learning, cu fonduri de curricula şcolare, proiecte didactice, ghiduri metodologice, manuale electronice, exemple de teste docimologice etc.

A urmat, în ordine cronologică, *Legea cu privire la dreptul de autor şi drepturile conexe* care, prin art. 21 intitulat *Reproducerea reprografică a operelor de către biblioteci, arhive şi instituţii de învăţământ*, s-a referit în mod special la biblioteci. În 2011, ABRM a iniţiat o campanie cu privire la promovarea excepţiilor şi limitărilor, ca parte a proiectului *Advocacy pentru accesul la cunoştinţe: dreptul de autor şi bibliotecile.* Ca rezultat, ABRM a tradus *Manualul eIFL cu privire la dreptul de autor şi alte subiecte conexe pentru biblioteci* dinlimba engleză în română. Apoi s-a implicat în elaborarea *Studiului WIPO cu privire la excepţii şi limite pentru biblioteci şi arhive*. Ulterior, ABRM a fost parte a echipe pentru elaborarea proiectului-model de lege *Cu privire la drepturile de autor*, care a inclus excepţii şi limitări pentru biblioteci şi consumatori.

DEFINIREA PROBLEMEI

ABRM şi-a dezvoltat o imagine publică destul de bine, uşor de identificat, cel puţin pentru comunitatea de bibliotecari şi persoane cu profesii înrudite.

Logoul este principalul element de identificare a brandului Asociaţiei Bibliotecarilor din Republica Moldova. Autorul logoului este Valeriu Herţa, pictor, grafician şi membru al Uniunii Artiştilor Plastici din Republica Moldova. Verdele sugerează energie, speranţă, iar griul – echilibru şi stare de spirit. Cele doua puncte de rouă semnifică un sentiment de prospeţime şi noutate, adăugând eleganţă compoziţiei grafice. Totodată, acestea simbolizează grupurile „Asociaţia Bibliotecarilor” şi „Republica Moldova” care sunt independente sintactic, dar care semantic sunt suficient de apropiate pentru a forma un întreg. Logoul constituie literele majuscule ale denumirii Asociaţiei şi este cea mai importantă reprezentare vizuală a brandului. Logoul simbolizează denumirea, precum şi valorile în care credem. Prin logou, ABRM este identificată ca sursă a mesajului transmis prin materialele de comunicare vizuală. Folosirea corectă a logoului fortifică identitatea mărcii.

Totuşi, uneori, se confundă obiectivele stipulate în diverse documente ale Asociaţiei cu imaginea ei reală. De aici, pornesc anumite păreri sau convingeri eronate sau doar deformate privind puterea de influenţă pe care ar putea să o exercite Asociaţia în mediul public. Uneori, această putere de influenţare este artificial întreţinută de entuziasmul şi dorinţa membrilor activi de a face lucrurile să se întâmple. Asociaţia ar trebui să-şi tempereze optimismul şi să se raporteze mai mult la posibilităţile concrete de acţiune. Principala problemă de promovare, semnalată la nivelul Asociaţiei, o reprezintă lipsa încrederii publicului în puterea de acţiune a organizaţiei. Fluctuaţia de încredere este perfect justificată, deoarece, ajunsă la maturitatea dezvoltării sale, ABRM este pusă în situaţia de a-şi depăşi permanent performanţele. Acest lucru nu este întotdeauna posibil, mai ales în materie de PR.

Asociaţia trebuie să fie mult mai conştientă de opiniile sincere ale publicului, pentru a-şi putea administra o imagine corectă şi favorabilă în exterior. O contribuţie majoră la o percepţie calitativă a ABRM o au chiar membrii ei. De aceea, o preocupare semnificativă în activitatea de PR a ABRM, trebuie să fie construirea unei relaţii prieteneşti şi de onestitate cu comunitatea membrilor.

ANALIZA SWOT

|  |  |
| --- | --- |
| **Puncte tari:** | **Puncte slabe:** |
| * cea mai mare structura asociativă de nivel naţional pentru comunitatea bibliotecară; * număr foarte mare de membri (peste 1750); * structuri interne de personal (director executiv, contabil, IT); * spaţiu destinat personalului ABRM; * diversitatea membrilor din diverse tipuri de biblioteci (publice, universitare, şcolare etc.); * parteneriate cu alte structuri profesionale din România, Ucraina, inclusiv IFLA; * activitate în iniţierea de reglementări legislative, cu efect asupra profesiei; * structură pentru instruire – Centrul de Excelenţă Profesională pentru Bibliotecari; * oferte educaţionale de formare şi dezvoltare profesională acreditate; * echipă de formatori specializaţi în domeniul informării; * publicaţii de specialitate – revistă, ziar; * Site propriu, actualizat; * forme de apreciere şi recunoaştere a performanţelor (concursuri, proiecte etc.); * evenimente ce diseminează bune practici prin întâlniri între membri (conferinţe, seminare etc.); * existenţa unui grup de persoane active – lideri şi ambasadori; * imagine pozitivă în mediul bibliotecar. | * comunicare şi vizibilitate ineficientă între filiale ABRM; * implicare pasivă a membrilor ABRM, luând în seamă numărul total de bibliotecari; * consolidare precară a membrilor comunităţii (lipsa unui spirit de apartenenţă la un grup / dificultatea de a lucra dincolo de biblioteca din care fac parte); * experienţă nesemnificativă a voluntarilor; * comisii de specialitate nefuncţionale; * gamă îngustă de instruiri pentru membrii ABRM; * număr de personal specializat redus; * resurse financiare insuficiente; * confuzia privind rolul ABRM versus sindicat; * nefuncţionalitatea colaborărilor internaţionale şi implicarea în realizarea / implementarea acestora; * motivarea slabă a membrilor; * oferta de servicii educaţionale neracordată la cerinţele moderne şi la nevoile membrilor; * oferte educaţionale de formare şi dezvoltare insuficientă pentru diverse tipuri de biblioteci; * imagine slabă la nivel naţional şi internaţional; * bibliotecari amorfi (neimplicaţi şi doar reactivi). |
| **Oportunităţi:** | **Ameninţări:** |
| * recunoaşterea importanţei şi rolului asociaţiilor profesionale de către factorii de decizie, alte asociaţii, parteneri etc.; * implicarea în evenimente cu caracter profesional variat – e-guvernare, sănătate; * posibilitatea de afiliere la organisme naţionale şi internaţionale; * oportunităţi de acces la resurse financiare nerambursabile (fonduri structurale, programe comunitare, granturi etc.); * posibilităţi de colaborare externă – însuşirea de experienţe şi practici de succes; * solicitarea / implicarea ABRM în elaborarea politicilor publice sectoriale (de ex., conţinut digital); * susţinerea ABRM de către ministerele de resort (de ex., CBN). | * concurenţa din partea altor ONG-uri; * rigiditatea structurilor guvernamentale; * amestecul politicului în chestiunile profesionale (la nivel naţional, raional şi local); * criza economică la nivel naţional; * impactul reformelor în diverse domenii (de ex., administrativ), neajustate la situaţia bibliotecilor; * situaţia demografică din ţară; * salariile bibliotecarilor sub nivelul minim de trai; * interes scăzut pentru profesia de bibliotecar şi lipsa tinerilor specialişti în domeniu; * migrarea cadrelor bibliotecare către alte domenii mai avantajoase şi mai atractive; * optimizarea şcolilor afectează bibliotecile din învăţământ. |

**STUDIU**

Pe parcursul evoluţiei sale, ABRM a iniţiat diverse studii ce aveau în vizor componenta de advocacy.

În perioada decembrie 2012 – aprilie 2013, Asociaţia Bibliotecarilor din Republica Moldova, în cadrul proiectului *Building Strong Library Association (Consolidarea unei asociaţii puternice pentru biblioteci)*, în parteneriat cu Federaţia Internaţională a Asociaţiilor Bibliotecarilor (IFLA) şi cu suportul Programului *Novateca* şi IREX Moldova, a realizat un studiu cu privire la eficienţa activităţii ABRM din perspectiva atitudinii, viziunilor actualilor şi potenţialilor membri ai acesteia.

Rezultatele chestionarului au servit membrilor Biroului executiv şi Consiliului de administrare al ABRM drept un instrument viabil prin intermediul căruia s-a stabilit nivelul de implicare a membrilor Asociaţiei şi nemembrilor în acţiunile şi structurile acesteia, calitatea serviciilor şi produselor, relaţia structurilor de guvernare a ABRM cu membrii săi, atitudinea Asociaţiei privind demersurile de influenţare a deciziilor politice etc. Ca rezultat, s-a reuşit să se formeze o imagine mai concludentă asupra situaţiei existente, a serviciilor scontate, precum şi a măsurilor ce urmează a fi întreprinse în vederea îmbunătăţirii managementului instituţional şi furnizării produselor ABRM pentru a reprezenta interesele profesionale ale comunităţii bibliotecare.

Astfel, majoritatea respondenţilor au susţinut că sunt necesare câteva iniţiative, pentru că se atestă o situaţie ce trebuie îmbunătăţită, în mod special, cu referire la: cadrul normativ-legislativ – elaborarea strategiilor, politicilor în domeniul cultural, educaţional şi informaţional.

Multiple au fost activităţile recunoscute ca fiind cele mai importante în cadrul ABRM. Astfel, pentru o mai bună percepere a acestora, s-a recurs la o analiză din diferite perspective: îmbunătăţirea cadrului legislativ: elaborarea strategiilor, politicilor în domeniul cultural, educaţional şi informaţional, precum şi a actelor legislative de bibliotecă.

În concluzii respondenţii au menţionat că e necesară amplificarea atitudinii, reprezentării şi formularea unor argumente puternice în dialog cu factorii de decizie în vederea susţinerii membrilor ABRM.

Ulterior ABRM a lansat organizarea unui alt studiu. Obiectivul cercetării în cadrul acestui studiu sociologic a fost evaluarea şi îmbunătăţirea relaţiei membrilor ABRM cu structurile de guvernare ale ei.

Cercetarea de natură calitativă realizată de ABRM în cadrul Proiectului *Building Strong Library Association (Consolidarea unei asociaţii puternice pentru biblioteci)*, a fost implementată în parteneriat cu Federaţia Internaţională a Asociaţiilor Bibliotecarilor (IFLA) şi cu suportul Programului *Novateca*.

Obiectivele cercetării: cercetarea din zonele Nord, Centru şi Sud a presupus desfăşurarea a patru întâlniri de grup (focus-grupuri), în perioada 28 mai – 28 iulie 2013. ABRM trebuie să conlucreze cu alte organizaţii în vederea soluţionării problemelor sociale ale bibliotecarilor: salarii mici, reducerea cadrelor, optimizarea bibliotecilor, situaţia cu pensionarii, problemele de trai ale specialiştilor tineri, obţinerea foilor pentru sanatoriu etc.

În 2006, ABRM, şi-a propus să analizeze şi să sintetizeze complicităţile cadrului de reglementare de bibliotecă, având în vizor actele legislative specifice şi tangenţiale de bibliotecă, precum şi cele ale politicilor de bibliotecă.

Chestionarul s-a focalizat pe două dimensiuni – evaluarea situaţiei culturii juridice în domeniul biblioteconomic al bibliotecarilor şi analiza aprecierii cadrului naţional biblioteconomic de reglementare, precum şi a politicii în domeniu asupra activităţii instituţiilor bibliotecare. Acest demers sociologic, a cuprins lunile august-septembrie 2006, perioadă în care s-a considerat că bibliotecarii sunt mai degajaţi şi pot acorda o atenţie sporită comunicării, fiind mai deschişi pentru a-şi exprima sugestiile, părerile referitoare la întrebările studiului. Aria geografică nu a fost o prerogativă a cercetării, deşi 18% din cei chestionaţi au fost din bibliotecile din teritoriu, şi 82% din raza municipiului Chişinău. Grupul-ţintă au fost directorii, managerii şi şefii de servicii din biblioteci de diferite tipuri: naţionale, publice, universitare, de colegiu şi şcolare, persoanele care pot fi considerate „primi actori” ai promovării, utilizării în activitatea de zi cu zi a actelor legislative de bibliotecă. Au fost difuzate 227 de chestionare, recuperarea acestora fiind 102, după cum urmează: universitare – 42,2%, publice (mun. Chişinău şi raionale) – 29,4%, naţionale – 27,5%, ceea ce constituie 48% din totalul de chestionare. Numărul scăzut de chestionare obţinute au o tentă negativă, ceea ce poate fi explicat prin: lipsa seriozităţii cu care percep rolul legislaţiei în domeniu; atitudinea negativă faţă de studiile efectuate în domeniu; frica de a evalua cunoştinţele în domeniul legislaţiei.

Concomitent, chestionarul a încercat să depisteze dacă comunitatea bibliotecară cunoaşte care sunt programele guvernamentale derulate actualmente la nivel naţional şi care includ acţiuni şi în domeniul bibliotecilor. Majoritatea bibliotecarilor au consemnat: SALT (4,9%) – pentru bibliotecile universitare, şi SIBIMOL (9,8%) – pentru bibliotecile publice. De asemenea, au fost specificate – Programul *Satul moldovenesc* (2005-2015) (5,9%); Programul *Modernizarea ţării – bunăstarea poporului* (2005-2009) şi *Strategia naţională de edificare a societăţii informaţionale „Moldova electronică”* (24,5%).

Totuşi, rezultatele studiului au demonstrat că mulţi dintre bibliotecari nu au la îndemână textele oficiale sau se pierd, pur şi simplu, în multitudinea diverselor prevederi şi au dificultăţi în a se înţelege cu autorităţile ce tutelează administrativ şi financiar instituţia bibliotecară, astfel că majoritatea respondenţilor (88,2%) optează pentru culegerea *Biblioteconomie. Cadrul de reglementare* (vol. I, II, III), pentru a lua cunoştinţă despre actele legislativ-normative referitoare la activitatea bibliotecilor şi bibliotecarilor, menţionând că este utilă şi chiar necesită a fi reeditată. Cei 17,6% nu dispun de astfel de document în biblioteca de specialitate, motivul fiind firesc – numărul limitat de exemplare distribuite bibliotecilor. Pentru a veni în ajutor bibliotecarilor această culegere a fost concepută ca să cuprindă atât actele oficiale (legi, hotărâri), cât şi profesionale (regulamente, instrucţiuni etc.) aprobate de instituţiile profesionale – astfel, a devenit un real instrument pentru a servi la rezolvarea unor probleme practice.

Pentru a urmări declaraţiile, liniile directoare, alte documente cu caracter normativ privind activitatea bibliotecară cele mai frecvent accesate site-uri sunt cele ale forumurilor şi asociaţiilor profesionale naţionale şi internaţionale. Bibliotecarii deseori recurg la accesarea resurselor în mediul electronic, cel mai frecvent rămâne a fi cel al Federaţiei Internaţionale a Asociaţiilor de Bibliotecari (53,9%), urmat de site-ul UNESCO (12,7%), apoi al Asociaţiilor Bibliotecilor Americane (6,8%), Organizaţiei Internaţională de Standardizare (3,9%), Asociaţia Bibliotecarilor din F. Rusă (2%), Consiliului Biblioteconomic Naţional (2,0%) şi al Şcolii de Biblioteconomie din Moldova (2,0%). Dacă sursele anterioare sunt percepute mai mult ca e-conţinuturi cu specific profesional, atunci site-urile bibliotecilor din ţară sunt percepute ca surse privind ţinerea la zi cu evenimentele ce au loc în cadrul acestora. Bibliotecii Naţionale a R. Moldova i-au revenit 12,7%, Bibliotecii Municipale „B.P. Hasdeu” – 4,9%, Bibliotecii Publice de Drept – 3,9%. Puţini din respondenţi au menţionat site-urile ce oferă baze de date legislative, doar 6,9% accesează *www.justice.md*, site ce oferă acces public la legislaţia Republica Moldova.

Frecvenţa utilizării surselor menţionate se reprezintă în felul următor – lunar (31,4%), săptămânal (29,4%), zilnic (2,9%). Desigur, frecvenţa şi dinamica lecturii este condiţionată şi de alţi factori interni din cadrul instituţiei: ori de câte ori sunt atenţionat de colegi (27,5%) şi la necesitate (15,7%).

Un alt aspect supus cercetării a fost motivul pentru lecturare a cadrului legislativ de bibliotecă. În acest context au fost enunţate următoarele: responsabilitate profesională (95,1%), interes personal (42,2%), elaborarea unui act intern de bibliotecă (50,0%), rezolvarea unui conflict intern (26,5%). Desigur atestarea a fost pentru mulţi dintre respondenţi un argument pentru a reveni la cadrul de reglementare.

Printre actele recent lecturate au fost considerate atât legislativ-normative cu valoare generală (specifică) domeniului biblioteconomic – *Legea cu privire la biblioteci* (70,6%), cât şi acte legislativ-normative cu valoare tangenţială domeniului biblioteconomic – *Legea cu privire la sistemul de salarizare în sectorul bugetar* (29,4%), *Legea culturii* (6,9%), hotărârea *Cu privire la aprobarea nomenclatoarelor serviciilor cu plată prestate de către Ministerul Culturii şi instituţiile subordonate* (4,9%), *Legea cu privire la activitatea editorială* (3,9%), *Legea privind accesul la informaţie* (2,0%), inclusiv, cea cu valoare nespecifică domeniului biblioteconomic – *Convenţia colectivă de muncă* (4,9%), *Codul muncii* (1,0%). Semnificativă a fost menţionarea actelor promovate de Ministerul Culturii: *Regulamentul de atestarea a cadrelor bibliotecare* (54,9%), CBN – *Instrucţiunea privind evidenţa colecţiilor de bibliotecă* (5,9%). Majoritatea bibliotecarilor din bibliotecile universitare au menţionat proiectul *Strategia de dezvoltare a bibliotecilor din învăţământ* – 3,9 %. La fel, bibliotecarii lecturează actele interne de bibliotecă: *Regulamentul de organizare şi funcţionare a bibliotecii* (3,9%), *Regulamentul de ordine interioară* (2,0%), *Statutul bibliotecii* (1,0%) etc.

La întrebarea dacă revistele de specialitate autohtone ar trebui să publice noutăţile legislative în domeniul biblioteconomic, bibliotecarii au oferit răspunsuri pozitive – 100%. La fel, aceştia cunosc ce reviste includ rubrici, compartimente referitoare la politicile, cadrul de reglementare biblioteconomic. 61,8% au specificat revista *Magazin bibliologic*, 49% – *BiblioPolis*, 12,7 % – *Buletinul ABRM* etc.

Instituţiile care trebuie să ia atitudine privind promovarea tuturor actelor biblioteconomice, naţionale şi internaţionale au fost considerate următoarele: în măsură egală cu 30,4% – Ministerul Culturii şi Turismului, Asociaţia Bibliotecarilor din Republica Moldova şi Ministerul Educaţiei şi Tineretului au fost selectate de bibliotecari. Bibliotecii Naţionale din Republica Moldova i-au fost acordate 55,9%, urmează Consiliul Biblioteconomic Naţional (12,7%), Şcoala de Biblioteconomie (8,8%) şi Camera Cărţii – 3,3%.

Revistele de specialitate, conform rezultatelor, reprezintă sursa optimă pentru bibliotecari pentru a fi la curent cu cadrul de reglementare biblioteconomic. Circa 93,9% din respondenţi au accentuat acest fapt. La fel, s-a relevat că resursele electronice, precum poşta electronică, paginile web etc. (30,4%), pot fi soluţiile de promovare a actelor legislative în domeniu. Cei 26,5% din respondenţi au considerat că întrunirile profesionale sunt soluţii eficiente pentru acestea. Totodată, se sugerează elaborarea bazelor de date care pot include cadrul de reglementare de bibliotecă. S-au menţionat şi unele structuri profesionale precum Şcoala de Biblioteconomie (2,9%), ABRM (2,0%) şi CBN (1,0%).

Câteva întrebări au verificat dacă bibliotecarii cunosc cadrul de reglementare. Au fost numite ultimele trei acte normative, promulgate la nivel naţional în domeniul biblioteconomic: *Regulamentul de atestarea a cadrelor bibliotecare* – 52,9%, *Legea privind bibliotecile* – 36,6%, *Hotărârea privind aprobarea nomenclatorului serviciilor cu plată prestate de instituţiile subordonate Ministerului Culturii* – 12,7%.

După cum s-a menţionat, revistele de specialitate sunt sursa relevantă pentru a fi la curent cu cadrul de reglementare biblioteconomic. Sondajul a demonstrat că printre cele mai solicitate reviste sunt: *Magazin Bibliologic, BiblioPolis, Buletinul ABRM, Biblioteconomia*. *Cadrul de reglementare, Buletinul Informativ al Ministerului de Educaţie*, precum şi revistele *Biblioteca* (Bucureşti) şi *Библиотекарь* (Moscova). Alte surse pe care le consideră comunitatea bibliotecară ca surse de promovare a documentelor legislativ-normative în domeniu: întrunirile profesionale specializate – seminare, ateliere, etc.; mediul electronic – site specializat (ABRM, CBN sau ŞBM), poşta electronică şi liste de distribuţie; mass-media locală – posturi TV, presa etc. La fel, au fost numite Centrele biblioteconomice, Biblioteca Centrală Universitară, Şcoala de Biblioteconomie a Republicii Moldova, Catedra de Biblioteconomie, Asistenţă Informaţională şi Arhivistică, Comitetul Tehnic nr. 1 ş.a.

În concluzie, reiterăm că diverse instituţii pot fi implicate în susţinerea şi promovarea politicilor sectoriale. În perioada 1990-2000 asemenea instituţii au fost înfiinţate atât la nivelul administraţiei publice centrale, cât şi al societăţii civile pentru a fundamenta politicile în domeniul bibliotecilor. Astfel, Consiliul Biblioteconomic Naţional din Republica Moldova trebuie să fie cea mai activă structură care să depună eforturi pentru a promova mai insistentă a intereselor bibliotecilor, reprezentate de ABRM. Organizaţiile nonguvernamentale sunt instituţiile delegate pentru promovarea politicilor în domeniul bibliotecilor, ABRM trebuie să instituie programe de promovare a culturii juridice în mediul bibliotecarilor şi campanii de advocacy pentru a influenţa politicile în domeniul bibliotecilor.

SCOPUL ŞI OBIECTIVELE STRATEGIEI

**De ce este nevoie de o strategie de advocacy?**

În scopul reprezentării eficiente a intereselor profesionale ale bibliotecarilor şi bibliotecilor, ABRM, ca urmare a instruirii *Coalizare şi advocacy pentru îmbunătăţirea politicilor publice*, din 11-15 iulie 2016, având ca formator pe Daniela Drăghici din România, a decis de a iniţia o *Strategie de advocacy*.

**Obiectivele**

ABRM îşi propune, prin apelul la tehnici de advocacy, să atragă atenţia asupra activităţii sale, să obţină sprijin în îndeplinirea obiectivelor sale la nivel naţional. Un scop adiacent este de a obţine recunoaşterea activităţii sale de către comunitatea bibliotecarilor şi de către publicul larg:

1) creşterea gradului de informare a publicului general şi specific al ABRM despre acţiunile Asociaţiei;

2) creşterea gradului de informare la nivelul autorităţilor (minister de resort şi foruri legislative) cu privire la situaţia juridica a bibliotecilor şi la modul de aplicare a legislaţiei specifice.

**Publicul-ţintă al ABRM**

*Strategia de advocacy* se concentrează pe atingerea unei audienţe cât mai numeroase din rândul persoanelor vizate ca fiind direct interesate de acţiunile şi serviciile oferite de către ABRM:

* publicul intern – membrii ABRM din întreg Sistemul Naţional de Biblioteci;
* publicul extern – bibliotecari, dar şi persoane din alte medii;
* APL / APC;
* asociaţii profesionale.

Mesajele vor fi transmise prin intermediul activităţilor şi produselor de informare a audienţelor interne şi externe.

**Tehnici şi instrumente utilizate în advocacy**

Cele mai utilizate tactici de relaţii publice pe care Asociaţia le poate adopta sunt:

* în relaţia cu angajaţii, membrii şi colaboratorii: comunicarea interpersonala, newsletterul, filme de prezentare, rapoarte de activitate, cuvântări, platforma colaborativă, evenimentele speciale;
* în relaţia cu membrii, partenerii, sponsorii şi finanţatorii: newsletterul, broşuri, scrisori, rapoarte de activitate, comunicate de presa, internet, adunările generale;
* în relaţia cu media şi societatea civila: dosare de presa, evenimente speciale, răspunsuri la solicitările primite pe adresa Asociaţiei, vizite la sediul central sau în filiale, comunicate de presa, dosare de presa, conferinţe de presa, vizite de presa, documente video, comentarii pentru paginile de opinii, interviuri, documentare;
* în relaţia cu comunitatea: donaţii, sponsorizări, cuvântări, zilele „uşilor deschise”, vizite în filiale, comunicarea interpersonala, newsletterul, internetul, evenimente speciale cu diferite ocazii festive;
* în relaţia cu organismele guvernamentale: lobby, memorandumuri, protocoale, întâlniri de lucru, scrisori deschise, rapoarte de activitate.

**Activităţi de relaţii publice**

|  |  |  |  |  |  |
| --- | --- | --- | --- | --- | --- |
| **Activitate** | **Public-ţintă** | **Responsabil** | **Perioada** | **Buget** | **Rezultatul aşteptat** |
| **Fortificarea echipei de lideri ai asociaţiei în demersuri de advocacy** | | | | | |
| Consolidarea celor două generaţii de lideri:   * + crearea listei;   + crearea unui eveniment la Conferinţa ABRM, 2016 | Membrii ABRM | Personalul ABRM | 2017 | Intern | Grup lideri,  conferinţă |
| Extinderea grupului de lideri în advocacy | Membrii ABRM | Personalul ABRM | 2017 | Intern | Grup lideri |
| Activarea Grupului de advocacy pe FB | Membrii ABRM | Personalul ABRM | 2017 | Intern | Grup |
| Implicarea Comisiei advocacy, fundrasing şi legislaţiei în acţiuni de monitorizare a activităţilor de advocacy | Membrii Comisiei | Personalul ABRM | 2017 | Intern | Comisie |
| Cooptarea, în calitate de membri onorifici, a personalităţilor pentru realizarea unor acţiuni de advocacy:   * + invitarea ambasadorilor | Membrii ABRM | Personalul ABRM | 2017 | Intern | Membrii onorifici |
| Antrenarea grupului de bibliotecari tineri instruiţi de Programul *Novateca* în activităţi de advocacy | Membrii ABRM tineri | Personalul ABRM | 2017 | Intern | Instruiri |
| **Dezvoltarea instrumentelor demersurile de advocacy** | | | | | |
| Crearea unor produse model de advocacy:   * mesaje; * protocoale; * acte de parteneriat; * istorie de succes; * logistica evenimentelor indoor şi outdoor (scenariul); * invitaţii   Plasarea pe: [*www.abrm.md*](http://www.abrm.md) | Membrii ABRM | Personalul ABRM | 2017 | Intern | Platformă |
| Acreditarea cursului de *Advocacy pentru bibliotecari* în cadrul CNEPB | Membrii ABRM | Personalul ABRM | 2017 | Intern | Curs |
| Iniţierea unor cursuri: *Gestionarea timpului, Dezvoltarea personală, Comunicarea eficientă, Managementul conflictului, Scrierea proiectelor* | Membrii ABRM | Personalul ABRM | 2017 | Intern | Cursuri |
| Transmiterea unor materiale ale ABRM către APL / APC pentru a iniţia acţiuni de advocacy (de ex., *Manifest*) | Membrii APL/APC | Personalul ABRM | 2017 | Intern | Materiale |
| Organizarea unor evenimente sociale / culturale:   * Nocturna bibliotecilor (de stabilit data); * Festivalul cărţii şi lecturii * Marşul bibliotecarilor (23 aprilie) – săptămâna verde | Membrii ABRM | Personalul ABRM | 2017 | Intern | Evenimente |
| **Consolidarea comunicării cu mediul extern pentru realizarea demersurilor de advocacy** | | | | | |
| Fortificarea şi extinderea echipei de ambasadori ai ABRM | Membrii ABRM | Personalul ABRM | 2017 | Intern | Echipă |
| Încheierea unui protocol cu Asociaţia Primarilor din R. Moldova | Membrii ABRM | Personalul ABRM | 2017 | Intern | Protocol |
| Iniţierea unei campanii de advocacy:   * finalizarea *Legii bibliotecilor*; * hotărârea *Cu privire la salarizare* | Membrii ABRM | Personalul ABRM | 2017 | Intern | Campanii |
| Organizarea unor evenimente sociale pentru diferite segmente de advocacy:   * Uşi deschise (recrutarea studenţilor pentru specialitatea biblioteconomie) | Membrii comunităţilor | Personalul ABRM | 2017 | Intern | Evenimente |
| **Diseminarea istoriilor de succes ale demersurilor de advocacy** | | | | | |
| Crearea unui meniu pe pagina web – [www.abrm.md](http://www.abrm.md) – despre istoriile de succes | Personalul ABRM | Personalul ABRM | 2017 | Intern | Pagina web |
| Organizarea unui eveniment anual (de ex., un forum) ce ar sensibiliza mediul extern despre bibliotecă cu implicarea factorilor politici | Membrii ABRM | Personalul ABRM | 2017 | Intern | Eveniment |

EVALUAREA STRATEGIEI

Evaluarea *Strategiei de advocacy* va avea în vedere analiza anuală şi monitorizarea implementării prin urmărirea tuturor activităţilor prevăzute în Strategie pe tot parcursul implementării. Prin această formă de evaluare permanentă se vor putea opera schimbări necesare, realocări de resurse sau redefiniri ale priorităţilor.